„Ubráňme demokraciu!‟ Vyhlásenie členov novembrového Koordinačného výboru študentov škôl Slovenska, 27. október 1990
V novembri 1989 srne medzi prvými povedali svoje NIE komunistickej totalite. Povedali - sme však aj svoje ÁNO slobode a demokracii. Vtedy ste nás podporili.

Vážnosť situácie nás prinútila znovu sa stretnúť a vyjadriť sa k dnešnému stavu. Opäť stojíme pred vážnou dejinnou skúškou. Národné cítenie sa zneužíva. Podobne ako v tridsiatych rokoch v Nemecku a ďalších európskych krajinách, či v nedávnej minulosti v Azerbajdžane, Iraku, Juhoslávii...

Nemôžeme mlčať. Boli sme jednými z prvých, ktorí povolali naše národy k uchopeniu osudu do vlastných rúk, k oslobodeniu sa od falošnej, neslobodnej, sputnávajúcej moci. Mnohé z toho, čo sme vtedy požadovali, je ešte stále pred nami. Spor o jazykový zákon už dávno prerástol do konfliktu výsostne politického. Nášmu národu nehrozí asimilácia, ako sa nám to snažia nahovoriť niektorí politici. Hrozí nám naopak, že národ sa stane masou zmanipulovaných v rukách nových vodcov.

Nemali sme strach pred rokom konfrontovať sa s komunistickou mocou, nájdime i dnes odvahu čeliť vlastnej hlúposti. Niektorí páni zo Slovenskej národnej strany, Matice slovenskej a ďalších strán a hnutí, nazývajúcich sa „národnými“, začali hrať veľkú politickú hru. Ide im o to, dostať sa k moci, ide im o to, aby nedemokratickým spôsobom odstránili demokraticky zvolený, legitímny slovenský parlament. Preto:
 vyzývame k podpore Slovenskej národnej rady a vlády SR
 vyzývame masovokomunikačné prostriedky, aby objektívne informovali o situácii na Slovensku a dôsledne zachovávali pluralitu názorov na spoločenské dianie
 žiadame všetky demokraticky orientované politické strany a hnutia, aby pomohli čeliť ohrozeniu demokracie na Slovensku
 návratom k nezdiskreditovanému študentskému symbolu študentského hnutia, k Červenému srdcu, pripomeňme sebe i ostatným, že nie sme masou, ktorú možno kedykoľvek zmanipulovať.

Na verejnosť sme opäť vystúpili, pretože cítime svoj diel zodpovednosti za ďalší vývoj našej spoločnosti. Týmto vyhlásením rozhodli sme sa vytvoriť Iniciatívu na obranu demokracie, ktorej cieľom je dnes rovnako ako aj v budúcnosti upozorňovať na možnosti ohrozenia demokracie na Slovensku.

Toto vyhlásenie môžete podporiť svojim podpisom na adrese bývalého Koordinačného výboru Študentov, Jiráskova 3, 813 01 Bratislava.

Dokumenty